A4-0149/95

Päätöslauselma: Jalkaväkimiinat: murhaava este kehitykselle

Euroopan parlamentti, joka

- ottaa huomioon 17. joulukuuta 1992 antamansa päätöslauselman miinojen aiheuttamista tuhoista (( EYVL C 21, 25.1.1993, s. 161)),

- ottaa huomioon AKT-EU -yhteiskokouksen 2. helmikuuta 1995 hyväksymän päätöslauselman miinoista (( AKT-EU 1419/95/lop.)),

- ottaa huomioon AKT-EU -yhteiskokouksen 2. helmikuuta 1995 hyväksymän päätöslauselman Angolassa olevista maamiinoista (( AKT-EU 1463/95/lop.)),

- ottaa huomioon Afrikan yhtenäisyysjärjestön ministerineuvoston 23. kesäkuuta 1995 hyväksymän päätöslauselman vuonna 1980 tehdystä Yhdistyneiden Kansakuntien yleissopimuksesta, joka koskee tiettyjä tavanomaisia aseita sekä jalkaväkimiinojen käytön leviämiseen liittyviä ongelmia Afrikassa,

- ottaa huomioon 29. kesäkuuta 1995 antamansa päätöslauselmansa maamiinoista ja sokeuttavista laseraseista

((Kyseisen päivän istunnon pöytäkirjan osa II, kohta 8 a ))- ottaa huomioon kehitys- ja yhteistyövaliokunnan sekä ulkoasiainvaliokunnan 21. - 22. maaliskuuta 1995 järjestämän jalkaväkimiinoja käsittelevän kuulemisen tulokset,

- ottaa huomioon työjärjestyksensä 148 artiklan,

- ottaa huomioon kehitys- ja yhteistyövaliokunnan mietinnön (A4-0149/95),

A. ottaa huomioon, että parlamentti oli pyytänyt joulukuussa 1992 jäsenvaltioita ratifioimaan Yhdistyneiden kansakuntien yleissopimuksen sellaisten tiettyjen tavanomaisten aseiden kiellosta tai käytön rajoituksista, joiden voidaan katsoa aiheuttavan tarpeettoman vakavia vammoja tai olevan vaikutuksiltaan umpimähkäisiä, sekä ottaa huomioon, että kyseinen yleissopimus (maamiinoja käsittelevä pöytäkirja 2 mukaan lukien) tarkistetaan syksyllä 1995 pidettävässä konferenssissa,

B. ottaa huomioon, että neuvosto hyväksyi 12. toukokuuta 1995 jalkaväkimiinoja koskevan yhteisen toimenpiteen, jolla pyritään panemaan täytäntöön kyseisten miinojen viennin yhteinen keskeyttäminen, valmistelemaan edellä mainitun vuoden 1980 yleissopimuksen tarkistuskonferenssia sekä vahvistamaan unionin osallistumista kansainvälisiin pyrkimyksiin miinojen poistamiseksi,

C. ottaa huomioon, että tällä hetkellä 80 - 110 miljoonaa miinaa on asetettu noin 65 maailman maahan, joista monet ovat köyhiä maita ja kehitysmaita;

D. ottaa huomioon, että kehityspolitiikan määritellystä ja täytäntöönpanosta vastaaville miinaongelma on aiheellinen huolenaihe,

E. ottaa huomioon, että jalkaväkimiinat aiheuttavat monissa maissa, myös maailman kaikkein köyhimmissä maissa, vakavaa haittaa sosiaaliselle ja taloudelliselle kehitykselle, että tätä ongelmaa on käsiteltävä kiireellisenä, ja että sosiaalisiin ja taloudellisiin vaikeuksiin, jotka usein ovat yksi aseellisten konfliktien uudelleen aloittamisen syistä, pitäisi tästä syystä kiinnittää erityistä huomiota,

F. ottaa huomioon, että tällä hetkellä asetettuja miinoja on enemmän kuin vaarattomiksi tehtyjä miinoja,

G. ottaa huomioon, että kehitysmaissa laajoille alueille asetetut miinat haittaavat maatalouden tuotantoa, ympäristöä, energiahuoltoa, viestintää ja koulutusta ja aiheuttavat terveydenhuoltoalan laitoksille suuria ongelmia,

H. ottaa huomioon, että ennen kaikkea siviiliväestö joutuu miinojen uhriksi, ja että koska monet miinat pysyvät toimintakykyisinä vuosikymmeniä, ihmishenkien menetykset jatkuvat usean vuoden ajan vihamielisyyksien päättymisen jälkeen,

I. ottaa huomioon, että tämän tilanteen vuoksi pakolaiset eivät ehkä uskalla tai voi palata kotiseudulleen,

J. ottaa huomioon, että noin 175 kansakuntaa on ratifioinut YK:n yleissopimuksen lapsen oikeuksista, ja että jalkaväkimiinojen käyttö loukkaa tämän yleissopimuksen monia keskeisiä määräyksiä,

K. ottaa huomioon erikoistuneiden kansalaisjärjestöjen ja kansainvälisten järjestöjen sekä paikallisten yhteisöjen tähänastiset ponnistelut miinojen yksilöille ja yhteisöille aiheuttaman kärsimyksen lieventämiseksi sekä sen kiitettävän sitoutumisen, jota kansalaisjärjestöt ja kansainväliset avustusjärjestöt ovat osoittaneet tuodessaan viime vuosina jatkuvasti maailman yleiseen tietoisuuteen miinojen tuhoisat vaikutukset ja käynnistäessään kampanjoita kansallisten ja kansainvälisten poliittisten elinten havahduttamiseksi,

L. katsoo, että kansainvälisen yhteisön velvollisuutena on tehdä kaikki voitavansa jalkaväkimiinojen olemassaolosta aiheutuvien vaikeuksien lieventämiseksi,

M. katsoo, että on taloudellisesti järjetöntä, että eurooppalaiset yritykset jatkaisivat maamiinojen valmistusta ja myyntiä, kun miinat ostettaessa maksavat tuskin 5 dollaria ja kun niiden vaarattomaksi tekeminen maksaa 1000 dollaria, ja kun veronmaksajat joutuvat yleensä kattamaan raivauskulut,

1. Pyytää jäsenvaltioita laatimaan ja hyväksymään viipymättä kansallisen lainsäädännön jalkaväkimiinojen ja/tai niiden osien sekä sokeuttavien aseiden valmistuksen, varastoinnin, kuljetuksen, myynnin, tuonnin, viennin ja käytön yksiselitteiseksi kieltämiseksi ja vaatii tuhoamaan olemassa olevat varastot riippumatta siitä, missä ne sijaitsevat, minkä tyyppisiä ne ovat tai mitkä niiden tekniset erityisominaisuudet ovat;

2. Pyytää samoin jäsenvaltioita keskeyttämään maamiinojen tuotantoa ja/tai kehittämistä koskevan teknologisen tutkimuksen ja aloittamaan miinoja tuottavan teollisuuden uudelleenjärjestelyn;

3. Pitää myönteisenä neuvoston 10. toukokuuta 1995 hyväksymää jalkaväkimiinoja koskevaa yhteistä toimenpidettä, mutta pitää valitettavana, että keskeyttämistä koskevassa ehdotuksessa rajoitutaan «havaitsemattomiin» ja «itsestäänlaukeamattomiin» miinoihin kattamalla tuotantoa tai varastointia ja varataan kansainväliseen miinanraivaustoimintaan tuskin 3 miljoonaa ecua;

4. Muistuttaa, että niin kauan kuin näitä miinoja on olemassa, kansainvälisen yhteisön ja Euroopan unionin on jatkettava ennaltaehkäisy-, tiedotus-, miinanraivaus- ja uhrien kuntoutuksen avustamistoimia, ja pyytää näin ollen neuvostoa ja komissiota ponnistelemaan aikaisempaa enemmän miinojen leviämisen ehkäisemiseksi ja myöntämään enemmän varoja kuntoutusohjelmien toteuttamiseksi asianomaisilla alueilla;

5. Pyytää välittömästi neuvostoa aloittamaan Euroopan unionista tehdyn sopimuksen J.3 artiklan mukaisen yhteisen toiminnan, johon kuuluu sitoumus jalkaväkimiinojen tuotannon ja markkinoinnin kieltämisestä koko yhteisön alueella;

6. Pitää myönteisenä unionin päätöstä vahvistaa osallistumistaan kansainväliseen miinanraivaustoimintaan varaamalla 3 miljoonaa ecua YK:n vapaaehtoisen miinanraivausrahaston käyttöön ja luomalla vakaat puitteet taloudelliselle ja tekniselle avulle, jota unioni myöntää miinanraivaustoimenpiteille ja miinanraivauskoulutukselle;

7. Pyytää Euroopan unionia ja sen jäsenvaltioita tehostamaan miinanraivausohjelmiaan ja käyttämään vaikutusvaltaansa Yhdistyneissä Kansakunnissa näiden ohjelmien kehittämiseksi ja harkitsemaan Länsi- Euroopan unionin mahdollista roolia miinanraivaustoimien yhteydessä;

8. Pyytää, että miinojen tunnistamisen ja raivaamisen entistä turvallisempia ja tuloksellisempia tekniikoita koskevalle tutkimukselle, erityisesti yhteisen tutkimuskeskuksen välityksellä, varataan riittävät määrärahat, ja pyytää valvomaan sitä, että näillä tutkimusmäärärahoilla ei rahoiteta aseiden valmistajia;

9. Pyytää välittömästi Euroopan komissiota varmistamaan kuntoutus- ja miinanraivaushankkeisiin osallistuvien yhteistyökumppaneidensa kanssa keinot töiden hallinnon ja yhteensovittamisen parantamiseksi erityisesti käyttämällä ja kouluttamalla paikallisia asiantuntijoita mahdollisuuksien mukaan ja käymällä perusteellisia neuvotteluja paikallisten ryhmien ja järjestöjen kanssa;

10. Pyytää erillisen budjettikohdan perustamista miinanraivaustoiminnan rahoittamiseksi;

11. Ehdottaa lisävarojen myöntämistä kansalaisjärjestöille ja paikallisille yhteisöille, jotka pyrkivät panemaan täytäntöön tiedotuskampanjoita, koulutus-, huolto- ja ylläpito-ohjelmia sekä ympäristönsuojelu- ja maaseudun kehittämishankkeita miinoitetuilla alueilla;

12. Kehottaa puhemiestään välittämään tämän päätöslauselman neuvostolle, komissiolle, Euroopan unionin jäsenvaltioiden hallituksille ja parlamenteille, Yhdistyneiden kansakuntien pääsihteerille, Punaisen Ristin kansainväliselle komitealle, kansainvälisen maamiinojen kieltämiskampanjan keskuskomitealle, AKT-EU -yhteiskokoukselle ja Amerikan Yhdysvaltojen hallitukselle.